b"\n_START_ARTICLE_\nR\xc3\xb8yken Station\n_START_SECTION_\nHistorie\n_START_PARAGRAPH_\nR\xc3\xb8yken Station blev indviet officielt 7. oktober 1872 under stort fremm\xc3\xb8de. Det var meningen, at indvielsen skulle forest\xc3\xa5s af kong Karl 4. (i Sverige Karl 15.), og derfor blev der indhugget en kongekrone med CXV og \xc3\xa5rstallet 1872 i fjeldv\xc3\xa6ggen p\xc3\xa5 stationsomr\xc3\xa5det. Kongen d\xc3\xb8de imidlertid 18. september, og \xc3\xa5bningen blev i stedet foretaget af statsr\xc3\xa5d Vogt. Kongem\xc3\xa6rket blev senere flyttet til sin nuv\xc3\xa6rende placering i forbindelsen med banens elektrificering og anl\xc3\xa6ggelsen af et tredje spor i 1921-1922._NEWLINE_Stationen blev anlagt lige nedenfor R\xc3\xb8yken kirke. Stationen bestod fra starten af en stationsbygning med br\xc3\xa6ndeskur, et pakhus og et vandt\xc3\xa5rn, der blev forsikret for sammenlagt 3.250 speciedaler. Stationsbygningen og pakhuset er senere bygget om, mens br\xc3\xa6ndeskuret blev revet ned i 1960 og vandt\xc3\xa5rnet i 1963. Vandet, der var n\xc3\xb8dvendigt til damplokomotiverne, blev hentet gennem en egen vandledning fra en dam ved Hannestad, der ligger ved den nuv\xc3\xa6rende golfbane._NEWLINE_R\xc3\xb8ykens f\xc3\xb8rste stationsmester hed Nils Peter Amundsen og hans \xc3\xa5rsl\xc3\xb8n var sat til 225 speciedaler og 29 skilling. Det f\xc3\xb8rste drifts\xc3\xa5r havde R\xc3\xb8yken Station i alt 18.331 passagerer, hvoraf 9.389 rejste til Drammen. Billetprisen var 45 \xc3\xb8re p\xc3\xa5 2. klasse. Billetprisen til Oslo (dengang Kristiania) var 80 \xc3\xb8re p\xc3\xa5 2. klasse._NEWLINE_Ved \xc3\xa5bningen var R\xc3\xb8yken Station den eneste station i R\xc3\xb8yken kommune. Spikkestad fik f\xc3\xb8rst i 1885 et trinbr\xc3\xa6t, der blev udvidet til station i 1911. Hallenskog fik en holdeplads i 1933._NEWLINE_Banen var anlagt som smalsporet med sporvidden 1.067 mm. I 1920 blev den ombygget til normalspor med sporvidden 1.435 mm. Elektrificeringen blev fuldf\xc3\xb8rt og indviet officielt 26. november 1922._NEWLINE_I dag betjenes R\xc3\xb8yken Station af NSB's lokaltog mellem Spikkestad og Lillestr\xc3\xb8m. I teknisk og sikkerhedsm\xc3\xa6ssig forstand er den et trinbr\xc3\xa6t med kun et spor og derfor ingen mulighed for krydsninger. Den blev den nedgraderet fra station til trinbr\xc3\xa6t, da Spikkestadlinjen blev fjernstyret p\xc3\xa5 grund af problemer med at ombygge sikringsanl\xc3\xa6gget."